CELEX: C2005/069/14
Language: sl
Date: 2005-03-19 00:00:00
Title: Zadeva C-6/05: Predlog za sprejem predhodne odločbe, vložen s predložitvenim sklepom Symvoulion tis Epikrateias (Grčija), izdanim dne 17. novembra 2004 v zadevi MEDIPAC - Th. KAZANTZIDIS proti BENIZELEIO-PANANEIO (PE.S.Y KRITIS)

19.3.2005   
            
            
               SL
            
            
               Uradni list Evropske unije
            
            
               C 69/7
            
         Predlog za sprejem predhodne odločbe, vložen s predložitvenim sklepom Symvoulion tis Epikrateias (Grčija), izdanim dne 17. novembra 2004 v zadevi MEDIPAC - Th. KAZANTZIDIS proti BENIZELEIO-PANANEIO (PE.S.Y KRITIS)
   (Zadeva C-6/05)
   (2005/C 69/14)
   Jezik postopka: grščina
   Symvoulion tis Epikrateias (Grčija) je s predložitvenim sklepom, izdanim dne 17. novembra 2004 v zadevi MEDIPAC - Th. KAZANTZIDIS proti BENIZELEIO-PANANEIO (PE.S.Y KRITIS), ki je v sodno tajništvo prispel dne 5. januarja 2005, Sodišču Evropskih skupnosti predložil predlog za sprejem predhodne odločbe.
   Symvoulion tis Epikrateias predlaga Sodišču, da odloči o naslednjih vprašanjih:
   
               1)
            
            
               Ali lahko naročnik, v primeru razpisov za zbiranje ponudb, katere ureja Direktiva Sveta 93/36/EGS in ki kot blago zajemajo medicinske pripomočke v smislu direktive 93/42/EGS, na podlagi določb zgoraj navedene direktive 93/42/EGS, razlagane zlasti v povezavi z direktivo 93/36/EGS, v fazi tehnične ocenitve zavrne ponudbo medicinskih pripomočkov, ki imajo oznako CE in so bili predmet kontrole kakovosti s strani pristojnega certifikacijskega organa, pri čemer zatrjuje njeno nesprejemljivost s tehničnega vidika, zaradi zakonitih očitkov, povezanih z varstvom javnega zdravja in posebno uporabo, za katero so ti proizvodi namenjeni, in za katero so ocenjeni kot neprilagojeni in neprimerni (pri čemer je jasno, da je utemeljenost teh očitkov, v primeru izpodbijanja, podvržena nadzoru pristojnega sodišča)?
            
         
               2)
            
            
               Ali lahko naročnik kot kupec obravnavanih proizvodov, v primeru pritrdilnega odgovora na prejšnje vprašanje, zaradi prej navedenih razlogov neposredno oceni, da medicinski pripomočki, ki imajo oznako CE, niso primerni za predvideno uporabo, ali je treba najprej uporabiti zaščitne klavzule iz direktive 93/42/EGS in iz zgoraj navedene medministrske odločbe št. DY/oik.2480/1994, ki pristojnemu organu - v Grčiji je to Ministrstvo za zdravje, varovanje zdravja in socialno varnost, ki ga zastopa Direkcija za biomedicinsko tehnologijo – omogočajo, da sprejme ukrepe, bodisi v skladu s postopkom iz člena 8 direktive, če medicinski pripomočki pri predvidenem namenu in ob pravilni namestitvi, vzdrževanju in uporabi škodljivo vplivajo na zdravje ali varnost bolnikov ali uporabnikov, bodisi na podlagi člena 18 direktive, če je ugotovljeno, da je bila oznaka CE neustrezno pritrjena?
            
         
               3)
            
            
               Ali mora naročnik, ob upoštevanju odgovora na drugo vprašanje in v primeru, ko je treba najprej uporabiti zgoraj navedene zaščitne klavzule, počakati na rezultat postopka, uvedenega na podlagi člena 8 oziroma člena 18 direktive 93/42/EGS, in ali je vezan na ta rezultat tako, da mora naročiti zadevni proizvod, čeprav je dokazano, da zaradi njegove uporabe prihaja do nevarnosti za javno zdravje in da je, bolj na splošno, ta proizvod neprimeren za uporabo, ki mu jo je namenil naročnik?